R. Madej, poslanec: (2004-12-09):
Veľmi pekne ďakujem za podporu aspoň k súboru pozmeňujúcich návrhov pod bodom A, ktoré som uviedol. Veľmi rád budem pod bodom B diskutovať. No a čo sa týka pozmeňujúcich návrhov týkajúcich sa nesporového rozvodu, osobne si myslím a nebojím sa toho, rokovať a diskutovať o tomto. Je na nás, ako akceptujeme, aký je vývoj spoločnosti, či budeme naozaj zatĺkať súčasný právny stav, alebo si uvedomíme, akú traumu naozaj majú pri rozvodovom konaní tak rozvádzajúci sa manželia, ako aj ich deti. Na druhej strane sa musíme vážne zamyslieť nad tým, v akej výške by mal štát v akom rozsahu zasahovať do najintímnejších a najsúkromnejších oblastí spoločenských, a to rodinného spolužitia. Na druhej strane však určite je potrebné zvýšiť reguláciu v iných odvetviach, ktorá sa nám, žiaľ, nedarí. Ekonomické a sociálne názory máme absolútne opačné. Čo sa týka utajených pôrodov, tak osobne si myslím, že naozaj rešpektujem vôľu a cítim tú vôľu v parlamente prijať takýto návrh. Obávam sa, že iba interrupcie by nás týmto nemali motivovať. Osobne si myslím a podľa mňa právo dieťaťa na svojho rodiča a právo dieťaťa na výživné je v tomto podľa mňa prevyšujúce. Pretože ak sa to dieťa narodí bez rodiča de facto, elementárna vyživovacia povinnosť nebude môcť byť určiteľná voči žiadnym subjektom v prípade, ak to dieťa pôjde alebo nebude úspešne prevzaté do novej rodiny. To znamená, že v minimálnom rozsahu tí rodičia, aj ktorí to dieťa nechcú, by mali mať tú zodpovednosť ho vyživovať. Osobne si myslím a veľmi si vážim prácu pani poslankyne Černej a nedokončil som svoju faktickú poznámku a dovolím si povedať, že urobila naozaj veľa v tom, že tá dohoda, ktorú som síce napadol, je posunom oproti súčasnému vládnemu návrhu zákona, je posunom a je iným trošku zmiernenejším ustanovením, o niečo liberálnejším, ale napriek tomu vidím v tom osobne diskrimináciu v tom, že základnou bunkou spoločnosti by mala byť každá rodina, keď už chceme takéto deklaratórne ustanovenia v zákone o rodine. Samozrejme, ďakujem aj za to množstvo pozmeňujúcich návrhov, ktoré prišli do ústavnoprávneho výboru zo sociálneho výboru, ale musím povedať, že naozaj v tomto prípade tá dohoda podľa môjho názoru nie je najlepšia. Samozrejme, moja nespokojnosť nie je rozhodujúca, ide o vôľu väčšiny a prípadného kompromisu, ktorý, či chceme, či nie, budeme musieť rešpektovať. Takisto v prípade, ak by boli schválené, a chápal som to aj ako na vyzvanie na podporu možno trocha iných liberálnejších návrhov, ktoré boli prednesené v pléne, ako rešpektovanie vývoja spoločnosti. Takže aj tá moja faktická poznámka na pani poslankyňu Černú bola motivácia podpory ďalších pozmeňujúcich návrhov. Neobávam sa toho, že ak vláda poverením pána ministra by stiahla alebo vzala návrh zákona späť, ak by boli schválené niektoré návrhy. Myslím si, že tak ako opozičný poslanec, tak aj vláda, aj ministri musia rešpektovať vôľu väčšiny. A ak by tieto schválené návrhy boli síce neprijateľné pre vládu, ja už si myslím, že, tak ako sa to aj v minulosti stalo, návrh zákona, ktorý by bol vzatý späť, by mohli naozaj pokojne navrhnúť ako skupina poslancov poslanecký návrh. Neobávam sa preto toho, že zákon o rodine, ktorý by naozaj bol vôľou väčšiny, by neprešiel Národnou radou, by nebol schválený v Národnej rade. A pevne verím, že aj keď to bude posun vpred, že upraví naozaj spoločenské záujmy čo najlepšie. Ďakujem pekne, pán predsedajúci.